העמלה הצולבת בכרטיסי אשראי תוזל ב-1 בנובמבר, כך החליט אתמול (א') בית הדין להגבלים עסקיים. השופטת נאוה בן אור קבעה כי הפעימה הבאה של ירידת העמלה הצולבת, לשיעור של 0.875%, תיכנס לתוקף ב-1 בנובמבר במקום ביולי 2012. "זו מכה גדולה", אמר הבוקר מנכ"ל אחת מחברות כרטיסי האשראי בתגובה להחלטת בית הדין.
חברות כרטיסי האשראי שהתנגדו להחלטה יאבדו הכנסות בסך 120 מיליון שקל, בשל הקדמת מתווה הירידה בעמלה. בחישוב שנתי, אובדן ההכנסות המרבי של שלוש החברות- ישראכרט, כאל ולאומי קארד, יגיע ל-190 מיליון שקל. עמלת הסליקה הצולבת עומדת כיום על 0.975%. בהתאם להסכם משנת 2006 בין רשות ההגבלים העסקיים לחברות כרטיסי האשראי, אמורה הייתה ההוזלה ל-0.875%, להיכנס לתוקף ביולי 2012.
החלטת השופטת בן אור ניתנה לאור המלצת הכלכלן הראשי של רשות ההגבלים, ד"ר שלומי פריזט, להוריד את העמלה הצולבת לשיעור של 0.638%, המלצה שנחשפה ב"גלובס" בסוף מאי. עוד אישרה השופטת את הארכת תוקף ההיתר הזמני לחברות האשראי, לפעול כקרטל בתחום הסליקה עד סוף 2011. הערכות כי בכוונת רשות ההגבלים להתנות את הסכמתה להמשך הפטור מהסדר כובל, בהפחתת העמלה בשנים הבאות עד לשיעור עליו המליץ פריזט.
פריזט העביר את המלצתו בכובעו כ"מומחה" מטעם בית המשפט. לבקשת החברות, אישרה להן השופטת בן אור להתנגד להמלצה ולהגיש חוות דעת המסבירות את הבעייתיות בה. לטענת חברות כרטיסי האשראי, פריזט התעלם מחלק ממרכיבי המתודולוגיה הראויה לחישוב העמלה ואף פירש את המתודולוגיה בצורה לא נכונה. דיון בנושא יתקיים ב-15 בספטמבר.
שוק כרטיסי האשראי מגלגל 190 מיליארד שקל. קבלת המלצת פריזט במלואה תביא לירידה בשיעור של 0.235% בעמלה ולפגיעה בהיקף של חצי מיליארד שקל בשנה, בהכנסות חברות כרטיסי האשראי. סכום זה מהווה כיום 15% מההכנסות של החברות. בקרב מנהלי חברות האשראי שוררת מורת רוח רבה וחלק מהחברות מאיימות להסתלק לגמרי מההסדר. "בעמלה צולבת כה נמוכה אולי עדיף שלא יהיה הסדר. כל חברה תסלוק את כרטיסיה וזהו", אמר בכיר באחת החברות.
שיעור העמלה הצולבת נמצא מזה שנים בהידברות בין רשות ההגבלים לחברות האשראי. ב-2006 הגיעו החברות להסכם עם הממונה דאז, רונית קן, בדבר פתיחת השוק לסליקה צולבת (למעט מותגים בלעדיים כמו ישראכרט, דיינרס ואמריקן אקספרס). ההסכם אפשר לכל חברה לסלוק את כרטיסי החברה האחרת תמורת עמלה - היא העמלה הצולבת. ההסכם אף קבע מתווה להפחתה מדורגת בת שש שנים של העמלה, משיעור של 1.25% ל-0.875%. עם זאת, נקבע כי השיעור הסופי של העמלה, המהווה הגבל עסקי, ייקבע על ידי בית הדין להגבלים שעוסק מאז בנושא ללא הכרעה. במאי 2012 ייכנס לתוקפו חוק שיכפה על ישראכרט סליקה צולבת.